Spogvennootskap haal wind uit Protea-seileMeg Lanning en Suné Luus. Foto: Twitter. ŉ Goeie vennootskap tussen Tahlia McGrath en Ashleigh Gardner het toegesien dat Australië se vrouekrieketspan Suid-Afrika met ses paaltjies op St Georges-park geklop het. Die Aussies – wat 125 lopies vir ŉ oorwinning moes jaag – was in die moeilikheid met hul telling op 40/3 nadat Marizanne Kapp van die openingskolwers (Beth Mooney en Ellyse Perry) ontslae geraak het. Die 27-jarige McGrath is die wêreld se voorste T20-kolwer en sy het glad nie vir die tuisspan se boulaanval teruggestaan nie. Sy het tien grenshoue in haar blitsbeurt gemoker om saam met Gardner die wind uit die Proteas se seile te haal met ŉ vennootskap van 81 lopies om die vierde paaltjie. The passion from Marizanne Kapp ???? This moment could be featured in your @0xFanCraze Crictos Collectible packs! Visit https://t.co/8TpUHbQikC to own iconic moments from the #T20WorldCup pic.twitter.com/J1m8TFcUcE — ICC (@ICC) February 18, 2023 Vroeër het Laura Wolvaardt en Tazmin Brits ŉ openingsvennootskap van 54 lopies geniet, maar daarna het die Suid-Afrikaners gesukkel om enige momentum in hul beurt op te bou. Kapp (0), Chloe Tryon (1) en Delmi Tucker (7) het hopeloos te vroeg hul paaltjies verloor en die Proteas sal indringend na die tempo moet kyk waarteen hulle lopies aanteken. Spanne soos Australië en Nieu-Seeland spog immers reeds met tellings van 173 en 189 in die toernooi. “Ons het net nie genoeg lopies op die telbord gehad nie,” was Suné Luus (kaptein) se raakvatopsomming ná die afloop van die wedstryd. Indien die Proteas vir die halfeindstryd wil kwalifiseer sal hulle hul laaste groepwedstryd teen Bangladesj moet wen, terwyl hulle sal duimvashou dat Nieu-Seeland met Sri Lanka in die Paarl sal afreken. Four wins from four! Australia have eased to a comfortable win over South Africa. ????: https://t.co/EgA3XF406b#SAvAUS | #T20WorldCup | #TurnItUp pic.twitter.com/tPyhDBOg6G — ICC (@ICC) February 18, 2023 Suid-Afrika 124/6 in 20 boulbeurte: Tazmin Brits 45, Suné Luus 20 en Georgia Wareham 2/18. Australië 125/4 in 16,3 boulbeurte: Tahlia McGrath 57, Ashleigh Gardner 28* en Marizanne Kapp 2/21.